贈李子從三十韵
作者：劉弇
朝代：宋

paragraphs: 落落將家子，堂堂儒者宗。
虹蜺蟠志氣，天地貯心胸。
骨秀霜含樹，神清瀑掛峰。
才應過八斗，業已足三冬。
燈壁曾聞鑿，螢紗屢聽縫。
書從蒲葉寫，詩向錦囊封。
醉把乾坤揖，吟將風月供。
揮毫珠錯落，吐論玉錚鏦。
逐逐儒林虎，昂昂墨海龍。
文踰韓吏部，學切鄭司農。
雨露恩將及，風雲運正逢。
海深鯤定化，霄遠鶴須沖。
汝乃今王粲，予非昔蔡邕。
敬蒙修客刺，特辱造賓墉。
遂闢膺門納，因施孺榻容。
禮賢臺再築，待客黍頻舂。
磨講詩千首，歡諧酒一鍾。
笑談風對起，論難劍交鋒。
篇什回環數，緘題往復重。
共將諸子探，同把異端攻。
聞見輸君博，賡酬愧我慵。
便當思閣筆，何敢更撞鐘。
堂舍經宵會，琴堂累日從。
並行花縣密，同坐柳陰濃。
出處漢四皓，情懷楚兩龔。
淡聞君子水，久見大夫松。
正喜陪談柄，應難別去蹤。
短亭情黯黯，南浦恨匆匆。
負笈遊洙泗，擔簦往辟雍。
相如行有日，非久客臨邛。